b'\n_START_ARTICLE_\nEuropos jaun\xc5\xb3j\xc5\xb3 advokat\xc5\xb3 asociacija\n_START_PARAGRAPH_\nEuropos jaun\xc5\xb3j\xc5\xb3 advokat\xc5\xb3 asociacija, EJAA (angl. The European Young Bar Association), EYBA) \xe2\x80\x93 Europos teisin\xc4\x97 organizacija, vienijanti jaunuosius advokatus, Europos valstybi\xc5\xb3 advokat\xc5\xabros sistemos dalis. EJAA yra pelno nesiekianti daugianacionalin\xc4\x97 asociacija, atstovaujanti daugiau nei 100 000 jaun\xc5\xb3j\xc5\xb3 advokat\xc5\xb3 interesus visoje Europoje. Lietuvos jaun\xc5\xb3j\xc5\xb3 advokat\xc5\xb3 asociacija (LJAA) yra Europos jaun\xc5\xb3j\xc5\xb3 advokat\xc5\xb3 asociacijos nar\xc4\x97.\n_START_SECTION_\nIstorija\n_START_PARAGRAPH_\nEuropos jaun\xc5\xb3j\xc5\xb3 advokat\xc5\xb3 asociacija buvo \xc4\xafsteigta 1993 m. gegu\xc5\xbe\xc4\x97s 23 d. Prahoje. EJAA \xc4\xafsteig\xc4\x97 18 nari\xc5\xb3 asociacij\xc5\xb3. EJAA formalizavo neformalius ry\xc5\xa1ius, kurie egzistavo tarp daugelio miest\xc5\xb3 jaun\xc5\xb3j\xc5\xb3 advokat\xc5\xb3 grupi\xc5\xb3 eil\xc4\x99 met\xc5\xb3._NEWLINE_EJAA paskatino jaun\xc5\xb3j\xc5\xb3 advokat\xc5\xb3 organizacijas kurtis \xc4\xafvariose Europos \xc5\xa1alyse. Pirmoji oficialioji advokat\xc5\xb3 asociacija \xc4\xafsteigta Hamburge, v\xc4\x97liau - ir Berlyne (Vokietija). Su EJAA pagalba \xc4\xafkurtos jaun\xc5\xb3j\xc5\xb3 advokat\xc5\xb3 grup\xc4\x97s tokiose valstyb\xc4\x97se kaip Albanija, Latvija, Lietuva, Estija, Lenkija (Krokuva, Var\xc5\xa1uva), Rusija (Sankt Peterburgas), Portugalija (Lisabona), Jugoslavija, \xc4\x8cekija (Brno), Slov\xc4\x97nija._NEWLINE_Pa\xc5\xbeym\xc4\x97tina, kad LJAA buvo \xc4\xafsteigta atsi\xc5\xbevelgiant \xc4\xaf Europos \xc5\xa1ali\xc5\xb3 praktik\xc4\x85 steigti jaun\xc5\xb3j\xc5\xb3 advokat\xc5\xb3 asociacijas (1994 m. kovo 17 d. Lietuvos advokat\xc5\xb3 taryba (protokolu Nr. 18) \xc4\xafregistravo LJAA \xc4\xafstatus). 1994 m. LJAA buvo priimta Europos jaun\xc5\xb3j\xc5\xb3 advokat\xc5\xb3 asociacijos nare.\n_START_SECTION_\nVeikla\n_START_PARAGRAPH_\nEJAA organizuoja jaun\xc5\xb3j\xc5\xb3 advokat\xc5\xb3 mainus, vizitus. Advokatas, norintis nuo 2 savai\xc4\x8di\xc5\xb3 iki 2 m\xc4\x97nesi\xc5\xb3 padirb\xc4\x97ti kitame mieste ar kitoje valstyb\xc4\x97je, kreipiasi \xc4\xaf EJAA, si\xc5\xablydamas savo darbo viet\xc4\x85. EJAA bando surasti jam kit\xc4\x85 tokiu apsikeitimu suinteresuot\xc4\x85 jaun\xc4\x85 advokat\xc4\x85, gyvenanti b\xc5\xabtent tame mieste (kitoje vietoje)._NEWLINE_Nuo 1995 m. EJAA leid\xc5\xbeia \xc5\xbeurnal\xc4\x85 \xe2\x80\x9eEuroadvokatas\xe2\x80\x9c, kuriame jaunieji advokatai informuojami apie organizacijos veikl\xc4\x85, bendradarbiavimo su savo kolegomis galimybes.\n_START_SECTION_\nVadovyb\xc4\x97\n_START_PARAGRAPH_\nEuropos jaun\xc5\xb3j\xc5\xb3 advokat\xc5\xb3 asociacijos Prezident\xc4\x97 - lietuvi\xc5\xb3 teisinink\xc4\x97 Simona Oli\xc5\xa1kevi\xc4\x8di\xc5\xabt\xc4\x97-Cic\xc4\x97nien\xc4\x97 (LJAA valdybos nar\xc4\x97, generalin\xc4\x97 sekretor\xc4\x97, verslo teis\xc4\x97s advokat\xc5\xb3 kontoros \xe2\x80\x9eLAWIN\xe2\x80\x9c advokat\xc4\x97), EYBA Viceprezident\xc4\x97 - Nyderland\xc5\xb3 teisinink\xc4\x97 Els Leuftink. Vienas ankstesni\xc5\xb3 EYBA vadov\xc5\xb3 (EYBA Prezidentas, vykdomojo komiteto narys) \xe2\x80\x93 lietuvi\xc5\xb3 teisininkas Elijus Burgis (Irmanto Norkaus ir partneri\xc5\xb3 advokat\xc5\xb3 kontoros \xe2\x80\x9eRaidla Lejins & Norcous" advokatas).'